借詩話於應祥弟有不許點抹之約作詩戲之
作者：危稹
朝代：宋

paragraphs: 我有讀書癖，每喜以筆界。
抹黄飾句眼，施朱表事派。
此手定權衡，衆理析畎澮。
歷歷燦可觀，開卷如畫繪。
知君篤友于，因從借詩話。
過手有約言，不許一筆壞。
自語落我耳，便覺意生械。
明朝試靜觀，議論頗澎湃。
讀到會意處，時時欲犯戒。
將舉手復止，火側禁搔疥。
技癢無所施，悶懷時一噫。
只可捲還君，如此讀不快。
千駟容可輕，君抱亦少隘。
昨問雞林人，尚有此編賣。
典衣須一收，吾炙當痛嘬。